SKRIFTLIG FORESPØRGSEL E-2389/02

af Kathleen Van Brempt (PSE) til Kommissionen

(2. august 2002)

Om: CT-scanning af børn

Belgiske sygehuse benytter sig meget af nukleare lægeundersøgelser. Ioniserende stråling anvendes inden for medicinen til diagnose og terapi. Radiologien, der benytter sig af røntgenstråling, og nuklearmedicinen, hvorefter patienten får ordineret et radioaktivt præparat, er stadig de vigtigste diagnostiske midler. I en rapport for nylig forudsiger De Forenede Nationer, at anvendelsen af ioniserende stråling inden for diagnostikken og terapien vil stige yderligere i de kommende år.

Problemet er imidlertid, at børn, der udsættes for en CT-scanning (CT står for computerstyret tomografi), ofte får en højere strålingsdosis end nødvendigt, bl.a. fordi de fleste scannere er indstillet til voksne og ikke justeres. Læger er ikke altid vidende herom. Dette er problematisk, da børn er mere følsomme over for ioniserende stråling end voksne. De er 2-10 gange mere udsat for risikoen for kræft og kan få udviklingsskader.

Bør EU ikke drastisk nedtrappe denne form for lægeundersøgelse?

Hvilke foranstaltninger agter Kommissionen at træffe med henblik herpå?

Hvilke foranstaltninger kan i højere grad beskytte børn mod for høje doser?

Svar afgivet på Kommissionens vegne af Margot Wallström

(24. september 2002)

Indførelse af computerstyret tomografi (CT) har utvivlsomt medført fordele for diagnose og sundhedspleje generelt. Proceduren kan dog indebære betydelige individuelle doser, som må nedsættes mest muligt i overensstemmelse med den påkrævede diagnostiske information. Det er et grundlæggende krav inden for strålebeskyttelse at sikre, at enhver anvendelse (f.eks. CT-scanning) er berettiget (dvs. at stråledosen nedskæres til det lavest mulige). Det nye reviderede Rådets direktiv 97/43/Euratom af 30. juni 1997 om beskyttelse af personers sundhed mod faren ved ioniserende stråling i forbindelse med medicinsk bestråling og om ophævelse af direktiv 84/466/Euratom(1) indeholder specifikke krav om kvalitetssikring og vurdering af patientsdosis ved CT og særlige metoder, hvor børn er involveret, som sikrer, at anvendelse af CT-scanning til småbørn omhyggeligt berettiges og optimeres.

Berettigelse indebærer, at man undgår unødvendig eksponering og overvejer andre undersøgelsesmetoder, f.eks. ultralyd eller magnetisk resonans. Lægens bedømmelse er af afgørende betydning, når det drejer sig om at beslutte om man skal anvende en CT-scanning eller et andet diagnosticeringsredskab på et barn.

Når CT-scanning anvendes på børn, skal medlemsstaterne sikre, at der anvendes hensigtsmæssigt udstyr og særlige teknikker, at udstyret anvendes korrekt og at særligt uddannede radiologer overvåger og fortolker CT-scanninger, så børn ikke udsættes for mere stråling end nødvendigt.

Kommissionen sikrer fortsat, at det nye direktiv gennemføres på passende vis i medlemsstaterne.

Kommissionen har til hensigt aktivt at støtte en række aktiviteter i Europa, som sikrer, at oplysninger om nye iagttagelser, som kan have følger for den aktuelle anvendelse af CT-scanning på små børn er til rådighed for de relevante læger og forældre.

Kommissionen har finansieret forskning under sit 4. og 5. rammeprogram om kvalitetskriterier og dosisnedskæring ved CT og børneradiologi. Dette emner forbliver en vigtig prioritet i det 6. rammeprogram, som netop skal iværksættes.

Kommissionen har endvidere offentliggjort Referral guidelines for imaging(2), herunder et kapitel om diagnosticering af børn, som sigter på at minimere røntgenstråling, når det drejer sig om børn, navnlig børn med længerevarende problemer.

(1) EFT L 180 af 9.7.1997.

(2) ISBN: 92-828-9454-1- http://europa.eu.int/comm/environment/radprot/118/118.htm.